ፌዴራል ፖሊስ በጀነራል መኮንኖችና በሕወሓት ባለሥልጣኖች ላይ የመያዣ ትዕዛዝ መውጣቱን አስታወቀ
በሕገወጥ መንገድ ሲንቀሳቀሱ ነበር ያላቸውን ኤጀንሲዎች አግዷልከሕወሓት ሕገወጥ ቡድን ጋር በመገናኘት፣ የአገር ክህደት በመፈጸምና አገርን ለማፍረስ ተሳትፈዋል ያላቸውን የጀነራል መኮንኖችንና የሕወሓት ባለሥልጣናትን አድኖ በቁጥጥር ሥር በማዋል፣ ለሕግ ለማቅረብ የመያዣ ትዕዛዝ መውጣቱን የፌዴራል ፖሊስ አስታወቀ፡፡ ሌተና ጄኔራል ታደሰ ወረደንና ሜጀር ጄኔራል ዮሐንስ ወልደ ጊዮርጊስን ጨምሮ ስምንት ሜጀር ጄኔራሎች፣ ብርጋዴር ጄኔራል ኃይለ ሥላሴ ግርማይን ጨምሮ 11 ብርጋዴር ጄኔራሎች፣ የትግራይ ክልል ፖሊስ ኮሚሽነር መኮንን ካህሳይና ምክትላቸው፣ በፌዴራል ፖሊስ ወንጀል መከላከል ዘርፍ አመራር የነበሩ ምክትል ኮሚሽነር ግርማይ ከበደ (ማንጁስ) እና ምክትላቸው፣ አምስት ኮማንደሮችና ሁለት ኮሎኔሎችን ጨምሮ በአጠቃላይ 32 መኮንኖች ታድነው ለሕግ እንዲቀርቡ የመያዣ ትዕዛዝ እንደወጣባቸው የፌዴራል ፖሊስ አስታውቋል፡፡ ከእነዚህ ውስጥ ሜጀር ጄኔራል ገብረ መድኅን ፍቃዱ (ወዲ ነጮ)ን ጨምሮ ሰባት ጀነራል መኮንኖች በቁጥጥር ሥር መዋላቸው ታውቋል፡፡ ተጠርጣሪ ወታደራዊ መኮንኖቹ መንግሥትና ሕዝብ የጣለባቸውን አገራዊ ኃላፊነትና ሕገ መንግሥታዊ ግዴታ ወደ ጎን በመተው መቀመጫውን ትግራይ ክልል ካደረገው የሕወሓት ሕገወጥ ቡድን አባላት ተልዕኮ በመቀጠል በሰሜን ዕዝ መከላከያ ሠራዊት አባላት ላይ ጥቅምት 24 ቀን 2013 ዓ.ም. ጥቃት እንዲፈጸም ማድረጋቸውንም ፌዴራል ፖሊስ ገልጿል፡፡ በተመሳሳይ ሁኔታ የሕወሓት ሕገወጥ ቡድን የትግራይ ክልልን በበላይነት በመምራት ላይ እያለ፣ በክልሉ የሚገኘውን የአገር መከላከያ ሠራዊት ሰሜን ዕዝ ላይ ጥቃት እንዲፈጸም በማድረግ፣ የአገር ክህደት ወንጀል መፈጸሙን ፖሊስ ገልጿል፡፡ ቡድኑ አባላትን ከኦነግ ሸኔና ከሌሎች ፀረ ሰላም ኃይሎች ጋር በመቀናጀት፣ በሌሎች ክልሎች አገርን የማፍረስ ተልዕኮ ያላቸውን ኃይሎች በመመልመልና ትግራይ ክልል ድረስ በመውሰድ ሲያሠለጥኑ እንደነበርም ፖሊስ ጠቁሟል፡፡የገንዘብና የቁሳቁስ ድጋፎችን በማድረግም በተለያዩ የአገሪቱ የተለያዩ ክፍሎች ብሔርን ከብሔር በማጋጨትና በሃይማኖት ሽፋን ሁከትና ብጥብጥ እንዲፈጠር በማድረግ፣ ንፁኃን ዜጎች እንዲገደሉ፣ ለአካል ጉዳት እንዲዳረጉ በንብረታቸው ላይ ጉዳት እንዲደርስባቸው ማድረጋቸውንም አክሏል፡፡ ባለሥልጣናቱ አገርን አደጋ ላይ በመጣል፣ ሕገ መንግሥቱንና ሕገ መንግሥታዊ ሥርዓቱን በኃይል በመናድ ወንጀል ስለሚፈለጉ፣ የፍርድ ቤት መያዣ ትዕዛዝ እንደወጣባቸውም አስታውቋል፡፡ በመሆኑም ደብረ ጽዮን ገብረ ሚካኤል (ዶር)፣ አቶ ጌታቸው ረዳ፣ ወ/ሮ ፈትለ ወርቅ ገብረ እግዚአብሔር (ሞንጆሪኖ)፣ አቶ አስመላሽ ወልደ ሥላሴ፣ አብርሃም ተከስተ (ዶ/ር)፣ ወ/ሮ ኬሪያ ኢብራሄም፣ አቶ ሴኩቱሬ ጌታቸው፣ አቶ በሪሁ ተወልደ ብርሃን፣ (የፌዴራል ከፍተኛ ፍርድ ቤት ምክትል ፕሬዚዳንት የነበሩት)ን ጨምሮ 64 ባለሥልጣናት፣ የአገር ክህደት በመፈጸምና የአገር ሀብት ምዝበራና ዘረፋ፣ እንዲሁም ሰብዓዊ መብት ጥሰት ወንጀል ስለሚፈለጉ ታድነው እንዲያዙ የፍርድ ቤት መያዣ ትዕዛዝ እንዲወጣባቸው ፌዴራል ፖሊስ በዝርዝር አስታውቋል፡፡ ፌዴራል ፖሊስ በተመሳሰይ ቀን ኅዳር 3 ቀን 2013 ዓ.ም. ባወጣው መግለጫ እንዳስታወቀው፣ በሕገወጥ መንገድ ሲንቀሳቀሱ ነበሩ ያላቸውን 14 የግል ጥበቃ ኤጀንሲዎች ሥራቸውን እንዲያቆሙ ተወስኗል፡፡ ተቋማቱ የግልና የመንግሥትን ተቋማት ለመጠበቅ ከመከላከያና ከፖሊስ በጡረታ በክብር የተሰናበቱ የሠራዊት አባላትን ተጨማሪ ሥልጠና በመስጠት፣ ከፌዴራል ፖሊስ ኮሚሽን በሚገኙ የብቃት ማረጋገጫና ከሌሎች የመንግሥት ተቋማት የሚያስፈልጉ መሥፈርቶችን አሟልተው የሚቀጠሩ መሆኑን ፖሊስ አስታውሷል፡፡አሠራሩ መሆን ያለበት ከላይ እንደተጠቀሰው ቢሆንም፣ ከቅርብ ጊዜ ወዲህ ግን አንዳንድ የግል የጥበቃ ኤጀሲዎች፣ የተቋቋሙበትን ዓላማ ወደጎን በመተው የቀጠሯቸውን የጥበቃ አባላት ለሌላ የእኩይ ተግባር በመመልመል፣ ለተቋም መጠበቂያ የተሰጣቸውን የጦር መሣሪያ በተለያዩ አካላት ላይ ጥቃት መፈጸሚያ እንዳደረጉት ጠቁሟል፡፡ ባንክችንና የተለያዩ ንብረቶችን እንዲዘርፉ ማድረጋቸውንና ከ35 ሚሊዮን ብር በላይ የሚገመት ገንዘብ መዝረፋቸውን በምሳሌነት ጠቁሟል፡፡ በርካታ በጥበቃ ላይ የተሰማሩ ጥበቃዎችም፣ ለጥበቃ የተሰጣቸውን የጦር መሣሪያ ይዘው መጥፋታቸውንና የሕወሓት ሕገወጥ ቡድን የሚሰጣቸውን ተልዕኮ ለመፈጸም ወደ ኤጀንሲዎቻቸው በርካታ ግለሰቦችን በማስገባትና በማስጠበቅ፣ ጥቃት ለመፈጸም ሲያሴሩ እንደተደረሰባቸው ፖሊስ በሰጠው መግለጫ አሳውቋል፡፡ በዚህም ንስር የሰው ኃይልና የጥበቃ አገልግሎት፣ አጋር የጥበቃ አገልግሎት፣ ስብሐትና ልጆቹ የንብረት አስተዳደርና ጥበቃ አገልግሎትን፣ ጨምሮ 14 ኤጀንሲዎች ለአገር ደኅንነት ሲባል ሥራቸውን እንዲያቆሙ መወሰኑን አሳውቋል፡፡ ለፌዴራል ፖሊስም ሪፖርት እንዲያደርጉ ማሳወቁንም አክሏል፡፡ የግልም ሆነ የመንግሥት ተቋማት ከታገዱት ኤጀንሲዎች ቅጥር እንዳይፈጽሙ አስጠንቅቋል፡፡ ከኤጀንሲዎቹ ቅጥር የፈጸሙ የጥበቃ ሠራተኞች ሥራቸውን አጠናክረው እንዲሠሩና ቀጣሪዎችም አስፈላጊውን ቁጥጥርና ክትትል እንዲያደርጉ አሳስቧል፡፡     